b'\n_START_ARTICLE_\nPasaulinis korupcijos barometras\n_START_PARAGRAPH_\nPasaulinis korupcijos barometras (angl. Global Corruption Barometer) \xe2\x80\x93 tai vienintelis pasaulinio masto tyrimas apie po\xc5\xbei\xc5\xabr\xc4\xaf \xc4\xaf korupcij\xc4\x85 ir korupcijos patirt\xc4\xaf. Pasaulinis korupcijos barometr\xc4\x85 pagal visuomen\xc4\x97s nuomon\xc4\x97s apklausas sudaro tarptautin\xc4\x97 nevyriausybin\xc4\x97 organizacija \xe2\x80\x9eTransparency International\xe2\x80\x9c. 2010 metais tyrime dalyvavo daugiau nei 91 500 \xc5\xbemoni\xc5\xb3 i\xc5\xa1 86 \xc5\xa1ali\xc5\xb3.\n_START_SECTION_\nRezultatai\n_START_PARAGRAPH_\n2010 metais daugiau nei pus\xc4\x97 (56 proc.) respondent\xc5\xb3, vertindami pastar\xc5\xb3j\xc5\xb3 trej\xc5\xb3 met\xc5\xb3 korupcijos mast\xc4\x85, teig\xc4\x97, kad korupcija i\xc5\xa1augo. Daugiausiai taip teigian\xc4\x8di\xc5\xb3j\xc5\xb3 buvo Europos S\xc4\x85jungoje ir \xc5\xa0iaur\xc4\x97s Amerikoje, ma\xc5\xbeiausiai \xe2\x80\x93 Azijos ir Ramiojo vandenyno regionuose. Labiausiai korumpuotomis buvo \xc4\xafvardintos politin\xc4\x97s partijos (taip teig\xc4\x97 79 proc. apklaust\xc5\xb3j\xc5\xb3), valstyb\xc4\x97s tarnautojai, \xc4\xafstatym\xc5\xb3 leid\xc5\xbeiamoji vald\xc5\xbeia, ma\xc5\xbeiausiai - nevyriausybin\xc4\x97s organizacijos ir kariuomen\xc4\x97. Respondent\xc5\xb3 klausta, ar tam tikrose institucijose jiems yra tek\xc4\x99 mok\xc4\x97ti ky\xc5\xa1\xc4\xaf. Paai\xc5\xa1k\xc4\x97jo, kad smulkioji korupcija labiausiai paplitusi Afganistane, Kambod\xc5\xbeoje, Kamer\xc5\xabne, Indijoje, Irake, Liberijoje, Nigerijoje, Palestinoje, Senegale ir Ugandoje. Daugiau nei 50 proc. respondent\xc5\xb3 \xc5\xa1iose \xc5\xa1alyse teig\xc4\x97 mok\xc4\x97j\xc4\x99 ky\xc5\xa1\xc4\xaf institucijoms per pastaruosius 12 m\xc4\x97n. Ma\xc5\xbeiausi smulkiosios korupcijos mastai u\xc5\xbefiksuoti Austrijoje, Brazilijoje, Kanadoje, Kroatijoje, Vokietijoje, Suomijoje, Danijoje, Honkonge, Islandijoje, Airijoje, Izraelyje, P. Kor\xc4\x97joje, Nyderlanduose, Naujoje Zelandijoje, Norvegijoje, Portugalijoje, Slov\xc4\x97nijoje, Ispanijoje, \xc5\xa0veicarijoje, JAV, Jungtin\xc4\x97je Karalyst\xc4\x97je. \xc5\xa0iose \xc5\xa1alyse ma\xc5\xbeiau nei 5 proc. respondent\xc5\xb3 nurod\xc4\x97 mok\xc4\x97j\xc4\x99 ky\xc5\xa1\xc4\xaf per pastaruosius 12 m\xc4\x97n. Ky\xc5\xa1iai da\xc5\xbeniausiai mok\xc4\x97ti policijai (29 proc.)._NEWLINE_Vienas i\xc5\xa1 keturi\xc5\xb3 respondent\xc5\xb3 teig\xc4\x97 nepasitikintys jokia institucija, o daugiausiai pasitik\xc4\x97jimo teikia \xc5\xbeiniasklaida. 7 i\xc5\xa1 10 respondent\xc5\xb3 mano galintys prisid\xc4\x97ti prie kovos su korupcija ir i\xc5\xa1rei\xc5\xa1k\xc4\x97 nor\xc4\x85 prane\xc5\xa1ti apie pasteb\xc4\x97t\xc4\x85 korupcijos atvej\xc4\xaf. Tuo metu Lietuvoje, Pasaulinio korupcijos barometro duomenis, korupcijos mastai nema\xc5\xbe\xc4\x97ja. Remiantis 2009 met\xc5\xb3 rezultatais, beveik tre\xc4\x8ddalis Lietuvos gyventoj\xc5\xb3 arba j\xc5\xb3 \xc5\xa1eimos nari\xc5\xb3 buvo dav\xc4\x99 ky\xc5\xa1\xc4\xaf, 2010 metais rezultatai liko tokie patys. Tai - did\xc5\xbeiausias rodiklis tarp tyrin\xc4\x97t\xc5\xb3 ES \xc5\xa1ali\xc5\xb3, ir vienas did\xc5\xbeiausi\xc5\xb3 pasaulyje. Pagal korupcin\xc4\xaf pa\xc5\xbeeid\xc5\xbeiamum\xc4\x85 Lietuva 2010 metais atsid\xc5\xabr\xc4\x97 antroje vietoje su tokiomis \xc5\xa1alimis kaip Azerbaid\xc5\xbeanas, Bolivija, Salvadoras, Gana, Kenija, Libanas, Meksika, Moldova, Mongolija, Pakistanas, Ukraina, Vietnamas ir Zambija. Lietuvos gyventoj\xc5\xb3 nuomone, labiausiai korumpuotos yra politin\xc4\x97s partijos, Seimas ir teismai, ma\xc5\xbeiausiai - kariuomen\xc4\x97, religin\xc4\x97s institucijos ir nevyriausybin\xc4\x97s organizacijos. Dauguma ES gyventoj\xc5\xb3 labiausiai korumpuotomis laik\xc4\x97 politin\xc4\x97s partijas. 2009 metais Lietuvos gyventojai korumpuo\xc4\x8diausiais \xc4\xafvardino valstyb\xc4\x97s tarnautojus, teismus ir Seim\xc4\x85.\n_START_SECTION_\nPasaulinis korupcijos barometras ir korupcijos suvokimo indeksas\n_START_PARAGRAPH_\nAbu jie skirti korupcijai matuoti ir tirti, ta\xc4\x8diau turi skirtum\xc5\xb3. Vis\xc5\xb3 pirma, skiriasi duomen\xc5\xb3 surinkimo metodai \xe2\x80\x93 pasaulinio korupcijos barometro rezultatai gaunami i\xc5\xa1 visuomen\xc4\x97s nuomon\xc4\x97s apklaus\xc5\xb3, o korupcijos suvokimo indeksas sudaromas pagal ekspert\xc5\xb3 vertinimus. Antra, pasaulinio korupcijos barometro imtis yra didel\xc4\x97 ir ji skai\xc4\x8diuojama nuo vis\xc5\xb3 tyrime dalyvaujan\xc4\x8di\xc5\xb3 \xc5\xa1ali\xc5\xb3 gyventoj\xc5\xb3 kiekio. Tuo metu korupcijos suvokimo indeksui matuoti naudojami keli\xc5\xb3 ekspert\xc5\xb3 vertinimai. Tre\xc4\x8dia, tiriami bei matuojami skirtingi korupcijos problemos aspektai. Pasaulinis korupcijos barometras rodo visuomen\xc4\x97s nuomon\xc4\x99 apie korupcij\xc4\x85, jos \xc4\xaftak\xc4\x85, patirt\xc4\xaf ky\xc5\xa1ininkaujant. Korupcijos suvokimo indeksas atspindi korupcijos vie\xc5\xa1ajame sektoriuje ir politikoje vertinim\xc4\x85 atliekam\xc4\x85 ekspert\xc5\xb3.'